Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 2 Pv 421/13/6601	Banská Bystrica, 10.12.2013
EEČ : 2-45-269-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v období  od mesiaca november 2011  až do  apríla 2013, s výnimkou  mesiacov december 2011, marec, apríl, jún a december 2012, január 2013 si neplnil zákonnú vyživovaciu povinnosť voči maloletému synovi XXXXX, nar. 29.08.2001,  napriek tomu, že  rozsudkom Okresného súdu Banská Bystrica č. 32P/308/02 z 31.10.2002, ktorý sa stal vykonateľným 11.11.2002, bol zaviazaný prispievať na jeho výživu sumou po 1.300,- Sk (43,15,- €) vždy do 15. dňa v mesiaci vopred do rúk matky XXXXX, nar.XXXXX, bydliskom Banská Bystrica - XXXXX, XXXXX/28,  a za uvedené obdobie dlhoval na výživnom  celkovú sumu 547,15€,

lebo zanikla trestnosť činu

Odôvodnenie:
	Uznesením vyšetrovateľky OR PZ, OKP Banská Bystrica ČVS:ORP - 635/1-OVK-BB-2013 z 28.08.2013 bolo podľa § 199 ods. 1 Tr. por. začaté trestné stíhanie za prečin zanedbania povinnej výživy podľa § 207 ods. 1, ods. 3 písm. b/ Tr. zák. a dňa 08.11.2013 bolo  podľa § 206 ods. 1 Tr. por. vznesené obvinenie za prečin zanedbania povinnej výživy podľa § 207 ods. 1 Tr. zák. Atilovi Szapovi, nar. XXXXX, na tom skutkovom základe, ako bolo uvedené vo výrokovej časti uznesenia. 

	 Vzhľadom k tomu, že XXXXX uhradil dodatočne dlh na zameškanom výživnom vo výške 300,- €, došlo v priebehu skráteného vyšetrovania k úprave dĺžky obdobia  neplnenia vyživovacej povinnosti ako aj k úprave výšky celkového dlhu na výživnom na konečnú sumu 547,30 €.

	Po skončení skráteného vyšetrovania vyšetrovateľka PZ  predložila na tunajšiu okresnú prokuratúru spisový materiál s návrhom na zastavenie trestného stíhania podľa § 215 ods. 1 písm. h/ Tr. por. 
 
	V priebehu skráteného vyšetrovania boli  vypočutí  obv. XXXXX, svedkyňa - poškodená XXXXX,  pričom do spisového materiálu boli zabezpečené aj príslušné listinné dôkazy.  

	Z výpovede obv. XXXXX  bolo zrejmé,  že si je vedomý vyživovacej povinnosti voči synovi Lukášovi, vyživovaciu povinnosť  sa snažil plniť podľa svojich finančných možností. K platbám výživného za obdobie od roku 2008 do 23.09.2013 sa vyjadril  zhodne s poškodenou, rovnako tak aj k výške  celkového dlhu. Uviedol, že 31.10.2013 zaslal  na adresu poškodenej výživné v sume 300,- € a 29.11.2013  vyplatil ešte zostávajúci dlh na výživnom vo výške 547,15 €.
 
	Svedkyňa - poškodená XXXXX uviedla, že jej bývalý partner XXXXX si neplnil vyživovaciu povinnosť na syna Lukáša v období od augusta 2008,  pričom k vyživovacej povinnosti bol zaviazaný rozsudkom Okresného súdu Banská Bystrica č.k. 32P/308/02 z 31.10.2002, ktorý sa stal vykonateľným 11.11.2002. Na syna mal posielať výživné v sume po 1.300,- Sk, (43,15 €),  vždy do 15. dňa v mesiaci vopred do jej rúk. Výživné na syna hradil  priamo jej šekovými poukážkami, ale platby  boli nepravidelné.  Z roku 2008 mu ostal dlh na výživnom za tri mesiace, v roku 2009 za jeden mesiac, v roku 2010 za dva mesiace, v roku 2011 za dva mesiace, v roku 2012 za sedem mesiacov, pričom za jeden mesiac uhradil výživné len čiastočne a aj v roku 2013 mal  zameškané výživné. Celkový dlh na výživnom za uvedené obdobie dosahoval sumu 847,30 €.
	 
	Svedkyňa - poškodená XXXXX ďalej uviedla, že začiatkom novembra 2013 jej XXXXX Szapo  zaslal dve poštové poukážky a to bežné výživné za mesiac október 2013 vo výške 43,15 € a zameškané výživné vo výške 300,- €. Po dodatočnom vyplatení časti dlhu na zameškanom výživnom mu zostal ešte dlh vo výške 547,15 €, ktorá suma jej bola Atilom Szapom elektronickou formou jednorázovo zaslaná a tým považuje dlh na výživnom za vyrovnaný v celom rozsahu. 
 
	Bolo zistené aj to, že čin nemal trvalo nepriaznivé následky. 

	Prečinu zanedbania povinnej výživy podľa § 207 ods. 1 Tr. zák. sa dopustí ten, kto najmenej tri mesiaci v období  dvoch rokov neplnil čo aj z nedbanlivosti zákonnú povinnosť vyživovať alebo zaopatrovať iného.  

	Podľa § 86 ods. 1 písm. a/ Tr. zák. trestnosť činu zaniká aj vtedy, ak ide o trestný čin zanedbania povinnej výživy podľa § 207,  ak trestný čin   nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Podľa § 215 ods. 1 písm. h/ Tr. por. prokurátor zastaví trestné stíhanie, ak zanikla trestnosť činu.

	Preto som rozhodla tak, ako je vyššie uvedené. 

Poučenie:
  Proti tomuto uzneseniu je prípustná sťažnosť, ktorú možno podať do troch dní od jeho oznámenia prostredníctvom tunajšej okresnej prokuratúry. O sťažnosti rozhodne prokurátor Krajskej prokuratúry v Banskej Bystrici.  Sťažnosť má odkladný účinok. (§ 185 a nasl. Tr. por.)

JUDr. Danica Hrabáčová
prokurátorka